b'\n_START_ARTICLE_\nTruls \xc3\x98rpen\n_START_SECTION_\nLiv og virke\n_START_PARAGRAPH_\n\xc3\x98rpen begynte \xc3\xa5 spille fele da han var 7\xe2\x80\x938 \xc3\xa5r gammel, og fikk mye av spellet sitt fra eldre spellemenn i bygda. Han reiste tidlig ut, og l\xc3\xa6rte seg sl\xc3\xa5ttespill fra andre bygder. De viktigste l\xc3\xa6remestrene hans i Telemark var Torkjell Haugerud og Gunnulf Borgen. Han skaffet seg ogs\xc3\xa5 Arne Bj\xc3\xb8rndals notenedskrifter av spell fra Vestlandet. Noter hadde han l\xc3\xa6rt seg mens han gikk l\xc3\xa6rerskolen. Der fikk han ogs\xc3\xa5 en smule musikkteori. Gjennom \xc3\xa5 studere nedskriftene til Bj\xc3\xb8rndal fikk \xc3\x98rpen en id\xc3\xa9 om hvordan han selv kunne skrive sl\xc3\xa5ttene ned. Han tok ogs\xc3\xa5 i bruk b\xc3\xa5ndopptager som redskap i dette arbeidet, og han fikk etterhvert statsstipend for \xc3\xa5 samle nedskrifter._NEWLINE_\xc3\x98rpen ble en sv\xc3\xa6rt sl\xc3\xa5ttekyndig spellemann, og var flink til \xc3\xa5 legge fram historisk stoff knyttet til sl\xc3\xa5ttene. Han traff Ola Mosafinn p\xc3\xa5 Voss \xc3\xa5ret f\xc3\xb8r denne d\xc3\xb8de i 1912. Truls \xc3\x98rpen skaffet seg ogs\xc3\xa5 solid kjennskap til tradisjonen i Numedal gjennom Steingrim Haukjem, som kj\xc3\xb8rte t\xc3\xb8mmer til Kr\xc3\xb8dsherad i mange \xc3\xa5r. \xc3\x98rpen skrev ned 40 sl\xc3\xa5tter etter Haukjem. Han underviste ogs\xc3\xa5 Odd Bakkerud fra Rukkedalen, som en tid var g\xc3\xa5rdsgutt p\xc3\xa5 \xc3\x98rpen._NEWLINE_Det var f\xc3\xb8rst etter at han fylte femti at \xc3\x98rpen ble lagt merke til og anerkjent som storspellemann. Han vant Landskappleiken i 1929 og 1933. Fra da av deltok han i mange radiosendinger av folkemusikk, og ble etterspurt som kappleiksdommer. _NEWLINE_Han flyttet til Drolsum i Modum i 1940, og bodde der til sin d\xc3\xb8d i 1958. P\xc3\xa5 Drolsum virket han som skolel\xc3\xa6rer. Fra 1954 arbeidet han med sjubindsverket Norsk folkemusikk eller Hardingfeleverket, sammen med Arne Bj\xc3\xb8rndal og Eivind Groven. 300 av sl\xc3\xa5ttene i verket er det \xc3\x98rpen som har skrevet ned. Han fikk v\xc3\xa6rt med p\xc3\xa5 det f\xc3\xb8rste bindet og deler av det andre f\xc3\xb8r han d\xc3\xb8de. P\xc3\xa5 samme tid spilte han inn en rekke gamle kryllingsl\xc3\xa5tter for NRK, og gjorde en del opptak av muntlig tradisjon fra Kr\xc3\xb8dsherad. Han sendte ogs\xc3\xa5 opplysninger om kryllingdialekta til Norsk M\xc3\xa5lf\xc3\xb8rearkiv. _NEWLINE_Selv om \xc3\x98rpen gjorde en stor innsats for sl\xc3\xa5ttespellet i Kr\xc3\xb8dsherad, var det ingen i den kommunen som kom til \xc3\xa5 l\xc3\xb8fte arven etter ham. Han fikk til gjengjeld registrert og spilt inn mye av materialet sitt. I dag blir tradisjonen etter ham tatt vare p\xc3\xa5 at Per \xc3\x85smund Omholt fra Veme,  Steinar Str\xc3\xb8m fra Sigdal, Christian Borlaug, Eli Taugb\xc3\xb8l og Ellen Persvold._NEWLINE_Det ble reist en statue av Truls \xc3\x98rpen utenfor kommunehuset p\xc3\xa5 Noresund i 1970.'